Broj: 711-I-602-M-52/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Nevena Korde, direktora trgovačkog društva Komunalije d.o.o. Novalja**,za davanjem mišljenja Povjerenstva, na 158. sjednici, održanoj 11. veljače 2022., daje sljedeće:

**MIŠLJENJE**

1. **Sukladno članku 18. stavku 1. ZSSI/21-a, obveznik Neven Korda, direktor trgovačkog društava Komunalije d.o.o. u vlasništvu Grada Novalje, ne smije istodobno uz obnašanje navedene javne dužnosti obavljati i funkciju člana Nadzornog odbora trgovačkog društva Vodovod Hrvatsko primorje – južni ogranak d.o.o., jer se ne radi o povezanom trgovačkom društvu u smislu odredbe članka 18. stavka 2. ZSSI/21-a.**
2. **Na temelju članka 8. stavka 1. ZSSI/21-a upućuje se obveznika da u roku od 60 dana od dana stupanja ZSSI/21-a na snagu razriješi situaciju opisanu pod točkom I. ove izreke.**

Obrazloženje

Zahtjev za davanjem mišljenja Povjerenstva podnio je Neven Korda, direktor trgovačkog društva Komunalije d.o.o. Novalja. U knjigama ulazne pošte Povjerenstva zahtjev je zaprimljen 2. veljače 2022. pod poslovnim brojem 711-U-2126-M-52/22-01-3, povodom kojeg se vodi predmet broj M-52/22.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Uvidom u podatke sudskog registra nadležnog Trgovačkog suda u Rijeci, utvrđeno je da Neven Korda obnaša dužnost direktora trgovačkog društva Komunalije d.o.o., kojem je osnivač Grad Novalja, stoga je Neven Korda povodom obnašanja navedene dužnosti dužan postupati sukladno odredbama ZSSI/21-a.

Člankom 8. stavcima 3 i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je Grad Novalja jedini imatelj udjela u trgovačkom društvu Komunalije d.o.o. Novalja te da direktor navedenog društva istodobno obavlja funkciju člana Nadzornog odbora trgovačkog društva Vodovod Hrvatsko primorje – južni ogranak d.o.o. iz Senja.

Obveznik traži mišljenje treba li podnijeti ostavku na članstvo u Nadzornom odboru navedenog trgovačkog društva.

Uvidom u podatke sudskog registra nadležnog Trgovačkog suda u Rijeci, utvrđeno je da Neven Korda obavlja funkciju člana Nadzornog odbora trgovačkog društva Vodovod Hrvatsko primorje – južni ogranak d.o.o. iz Senja, kojem su suosnivači Grad Senj, Grad Rab, Grad Pag, Grad Novalja, Općina Karlobag, Općina Povljana te Općina Lopar.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a,  iznimno od stavka 1. tog članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Članovi trgovačkih društava koji su obveznici iz članka 3. stavka 1. podstavka 40. ZSSI/21-a mogu stoga iznimno biti u do dva nadzorna odbora povezanih trgovačkih društava, prema odredbi članka 18. stavka 2. ZSSI/21-a.

U ovom se slučaju ne radi o povezanim trgovačkim društvima, jer je jedini osnivač trgovačkog društva u kojem obveznik obnaša dužnost člana Uprave jedinica lokalne samouprave koja je jedan od sedam suosnivača drugog trgovačkog društva u kojem obveznik obavlja funkciju člana Nadzornog odbora, slijedom čega se ne može smatrati da bi postojala dopuštena iznimka članstva u nadzornom odboru trgovačkog društva.

Stoga obveznik Neven Korda, direktor trgovačkog društva Komunalije d.o.o. Novalja ne može istodobno obavljati funkciju člana člana Nadzornog odbora trgovačkog društva Vodovod Hrvatsko primorje – južni ogranak d.o.o.

Ukazuje se obvezniku da na temelju članka 8. stavka 1. ZSSI/21-a u roku od 60 dana od dana stupanja ZSSI/21-a na snagu razriješi situaciju obavljanja funkcije člana Nadzornog odbora odbora trgovačkog društva Vodovod Hrvatsko primorje – južni ogranak d.o.o. s istodobnim obnašanjem dužnosti direktora trgovačkog društva Komunalije d.o.o. Novalja.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Neven Korda, putem mail adrese
2. Objava na internetskoj stranici Povjerenstva
3. Pismohrana